Document ID: 31992R3498

ΚΑΝΟΝΙΣΜΟΣ (ΕΟΚ) αριθ. 3498/92 ΤΟΥ ΣΥΜΒΟΥΛΙΟΥ της 30ής Νοεμβρίου 1992 για την τροποποίηση του κανονισμού (ΕΟΚ) αριθ. 1768/89 ως προς την επιβολή οριστικού δασμού αντιντάμπινγκ σε ορισμένες εισαγωγές βιντεοκασετών, καταγωγής Χονγκ Κονγκ
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 14,
την πρόταση που υπέβαλε η Επιτροπή μετά από διαβούλευση στα πλαίσια της συμβουλευτικής επιτροπής, όπως προβλέπεται από τον προαναφερόμενο κανονισμό,
Εκτιμώντας τα ακόλουθα:
Ι. ΠΡΟΗΓΟΥΜΕΝΗ ΔΙΑΔΙΚΑΣΙΑ
(1) Με τον κανονισμό (ΕΟΚ) αριθ. 1768/89 (2), το Συμβούλιο επέβαλε οριστικό δασμό αντιντάμπινγκ 21,9 % στις εισαγωγές βιντεοκασετών VHS σε κασέτες (που στο εξής αποκαλούνται "βιντεοκασέτες"), που υπάγονται στον κωδικό ΣΟ ex 8523 13 00, καταγωγής Χονγκ Κονγκ, με εξαίρεση τις εισαγωγές από ορισμένους εξαγωγείς για τους οποίους έγινε ιδιαίτερη μνεία και οι οποίοι υπέκειντο σε μικρότερο ποσοστό δασμού ή απαλλάσσονταν από τους δασμούς.
(2) Στην αιτιολογική σκέψη 43 του κανονισμού (ΕΟΚ) αριθ. 1768/89, σχετικά με τις εταιρείες που άρχισαν ή θα αρχίσουν να εξάγουν βιντεοκασέτες δικής τους παραγωγής στην Κοινότητα μετά το πέρας της περιόδου έρευνας (νέοι παραγωγοί), το Συμβούλιο σημειώνει ότι η Επιτροπή είναι έτοιμη να αρχίσει χωρίς καθυστέρηση διαδικασία επανεξέτασης εάν η εταιρεία εξαγωγής μπορεί να δείξει στην Επιτροπή, και να παράσχει επαρκή στοιχεία, ότι δεν εξήγαγε τα εν λόγω προϊόντα στην Κοινότητα κατά την περίοδο της έρευνας. Η εταιρεία πρέπει επίσης να αποδείξει ότι άρχισε ή θα αρχίσει αυτές τις εξαγωγές μετά την εν λόγω περίοδο και ότι δεν σχετίζεται ή συνδέεται με καμία από τις εταιρείες που αποτελούν αντικείμενο της έρευνας.
ΙΙ. ΕΠΑΝΕΞΕΤΑΣΗ
(3) Με ανακοίνωση που δημοσιεύθηκε στις 8 Απριλίου 1992 (3), η Επιτροπή, μετά από διαβούλευση με τη συμβουλευτική επιτροπή και σύμφωνα με το άρθρο 14 του κανονισμού (ΕΟΚ) αριθ. 2423/88, άρχισε την επανεξέταση του κανονισμού (ΕΟΚ) αριθ. 1768/89, δεδομένου ότι αφορούσε μια εταιρεία του Χονγκ Κονγκ, την Inter-Cassette (Hong Kong) Ltd. Η εν λόγω εταιρεία υποστήριξε ότι δεν εξήγαγε τα προϊόντα που αποτελούν αντικείμενο του δασμού αντιντάμπινγκ κατά την προηγούμενη περίοδο έρευνας (1η Ιανουαρίου 30 Νοεμβρίου 1987) αλλά ότι άρχισε αυτές τις εξαγωγές μετά την εν λόγω περίοδο. Επιπλέον, υποστήριξε ότι δεν σχετίζεται με καμία από τις εταιρείες που αποτελούν αντικείμενο προηγούμενης έρευνας, για τις οποίες διαπιστώθηκε πρακτική ντάμπινγκ. Συνεπώς, η Επιτροπή άρχισε έρευνα με σκοπό να εξακριβώσει κατά πόσον η εταιρεία Inter-Cassette (Hong Kong) Ltd μπορεί να θεωρηθεί ως νέος παραγωγός και να διαπιστώσει, ενδεχομένως, περιθώριο ντάμπινγκ γι' αυτή την εταιρεία.
ΙΙΙ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ
1. Νέος παραγωγός
(4) Από την έρευνα προέκυψε ότι η Inter-Cassette (Hong Kong) Ltd άρχισε να εξάγει βιντεοκασέτες δικής της παραγωγής στην Κοινότητα μετά την προηγούμενη περίοδο έρευνας που αναφέρεται στην αιτιολογική σκέψη 3. Επιπλέον, διαπιστώθηκε ότι η εν λόγω εταιρεία δεν είχε κανενός είδου δεσμό με τους εξαγωγείς που συμμετείχαν στην προηγούμενη διαδικασία, για τους οποίους διαπιστώθηκε πρακτική ντάμπινγκ. Το Συμβούλιο επιβεβαιώνει ότι θα πρέπει συνεπώς να θεωρηθεί ως νέος παραγωγός και ότι δικαιολογείται μερική επανεξέταση του κανονισμού (ΕΟΚ) αριθ. 1768/89 όσον αφορά την Inter-Cassette (Hong Kong) Ltd.
2. Κανονική αξία
(5) Δεδομένου ότι η Inter-Cassette (Hong Kong) Ltd πραγματοποίησε πωλήσεις βιντεοκασετών στην εσωτερική αγορά σε επαρκείς ποσότητες κατά την περίοδο της έρευνας για την εν λόγω επανεξέταση και σε τιμές που επέτρεψαν την κάλυψη όλων των δαπανών, η κανονική αξία καθορίστηκε με βάση το σταθμικό μέσο όρο των τιμών στην εσωτερική αγορά για τα μοντέλα που εξήχθησαν στην Κοινότητα.
3. Τιμή εξαγωγής
(6) Οι τιμές εξαγωγής καθορίστηκαν από την Επιτροπή με βάση τις πράγματι καταβληθείσες ή καταβλητέες τιμές, αφού αφαιρέθηκαν όλες οι εκπτώσεις, για τις βιντεοκασέτες που πωλούνται για εξαγωγή από την Inter-Cassette (Hong Kong) Ltd στην Κοινότητα. Πράγματι, δεδομένου ότι πραγματοποιήθηκαν εξαγωγές απευθείας σε ανεξάρτητους εισαγωγείς στην Κοινότητα, αυτές οι τιμές εξαγωγής διαπιστώθηκαν ότι ήταν έγκυρες.
Το Συμβούλιο επιβεβαιώνει αυτό το πόρισμα.
4. Σύγκριση
(7) Για την ορθή σύγκριση μεταξύ κανονικής αξίας και τιμής εξαγωγής, η Επιτροπή έλαβε υπόψη της τις διαφορές που αφορούν τη δυνατότητα σύγκρισης των τιμών σύμφωνα με το άρθρο 2 παράγραφοι 9 και 10 του κανονισμού (ΕΟΚ) αριθ. 2423/88. Όλες οι συγκρίσεις πραγματοποιήθηκαν σε επίπεδο τιμών "εκ του εργοστασίου" στο ίδιο στάδιο εμπορίου και, για την τιμή εξαγωγής, για κάθε συναλλαγή ξεχωριστά.
Η εξέταση των γεγονότων δείχνει την ύπαρξη πρακτικής ντάμπινγκ και το περιθώριο ντάμπινγκ ισούται με το ποσό κατά το οποίο η κανονική αξία υπερβαίνει την τιμή εξαγωγής στην Κοινότητα, ήτοι, εκφραζόμενο σε εκατοστιαίο ποσοστό της συνολικής αξίας cif, 1,4 %.
Το Συμβούλιο επιβεβαιώνει τα ανωτέρω πορίσματα.
5. Μέτρα
(8) Το περιθώριο ντάμπινγκ 1,4 % θεωρήθηκε ότι είναι αμελητέο στον αρχικό κανονισμό (ΕΟΚ) αριθ. 1768/89 για τις εισαγωγές κυλίνδρων βιντεοταινιών, καταγωγής Δημοκρατίας της Κορέας. Η Επιτροπή δεν βρίσκει το λόγο να μη συμφωνήσει με αυτή την εκτίμηση κατά την παρούσα διαδικασία και το Συμβούλιο επιβεβαιώνει αυτή την εκτίμηση. Ως εκ τούτου, η θέσπιση προστατευτικών μέτρων κατά των εισαγωγών βιντεοταινιών σε κασέτες που κατασκευάστηκαν από την Inter-Cassette (Hong Kong) Ltd, καταγωγής Χονγκ Κονγκ, δεν δικαιολογείται.
IV. ΤΡΟΠΟΠΟΙΗΣΗ ΤΩΝ ΥΠΟ ΕΞΕΤΑΣΗ ΜΕΤΡΩΝ
(9) Συνεπώς, η Επιτροπή θεωρεί ότι ο κανονισμός (ΕΟΚ) αριθ. 1768/89 θα πρέπει να τροποποιηθεί και ότι η Inter-Cassette (Hong Kong) Ltd πρέπει να απαλλαγεί από τον οριστικό δασμό αντιντάμπινγκ που επιβλήθηκε στις βιντεοταινίες VHS σε κασέτες, καταγωγής Χονγκ Κονγκ.
(10) Οι καταγγέλοντες ενημερώθηκαν για τις παρατηρήσεις και τα κύρια γεγονότα βάσει των οποίων το Συμβούλιο προτίθεται να τροποποιήσει τον κανονισμό (ΕΟΚ) αριθ. 1768/89 και δεν προέβησαν σε σημαντικά σχόλια.
(11) Δεδομένου ότι αυτή η επανεξέταση περιορίζεται μόνο σε ένα παραγωγό του Χονγκ Κονγκ, δεν επηρεάζει την ημερομηνία κατά την οποία θα λήξει ο κανονισμός (ΕΟΚ) αριθ. 1768/89 σχετικά με το άρθρο 15 παράγραφος 1 του κανονισμού (ΕΟΚ) αριθ. 2423/88,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 παράγραφος 3 του κανονισμού (ΕΟΚ) αριθ. 1768/89, προστίθεται το ακόλουθο εδάφιο:
"Ο δασμός που αναφέρεται στην παράγραφο 2 στοιχείο β), δεν επιβάλλεται στα μοντέλα βιντεοταινιών σε κασέτες, που κατασκευάζει η Inter-Cassette (Hong Kong) Ltd, καταγωγής Χονγκ Κονγκ (πρόσθετος κωδικός Taric 8292)."
Άρθρο 2
Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Νοεμβρίου 1992.

Labels: 12
18
4